GA Iris Oifigiúil an Aontais Eorpaigh 6

IARSCRÍBHINN VIII

Tiomantais a ghlac Poblacht na Cróite uirthi féin maidir le hathstruchtúrú thionscal longthógála na Cróite (dá dtagraítear sa tríú fomhír d'Airteagal 36(1) den Ionstraim Aontachais)

Is iad seo a leanas na cuideachtaí longthógála atá le hathstruchtúrú (dá ngairtear "na cuideachtaí" anseo feasta):

— Brodograđevna industrija 3 MAJ dioničko društvo, Rijeka (dá ngairtear "3. MAJ" anseo feasta)

— BRODOTROGIR d.d., Trogir (dá ngairtear "Brodotrogir" anseo feasta)

— BRODOGRAĐEVNA INDUSTRIJA SPLIT, dioničko društvo, Split (dá ngairtear "Brodosplit" anseo feasta)

— BRODOSPLIT-BRODOGRADILIŠTE SPECIJALNIH OBJEKATA društvo s ograničenom odgovornošću, Split (dá ngairtear "BSO" anseo feasta)

— BRODOGRADILIŠTE KRALJEVICA dioničko društvo za izgradnju i popravak brodova, Kraljevica (dá ngairtear "Kraljevica" anseo feasta).

Chomhaontaigh an Chróit athstruchtúrú na gcuideachtaí sin a dhéanamh trína bpríobháidiú ar bhonn próisis iomaíoch tairisceana. Thíolaic na tairgeoirí pleananna athstruchtúrúcháin do na cuideachtaí sin agus ghlac Gníomhaireacht Iomaíochta na Cróite agus an Coimisiún leo. Ionchorprófar na pleananna athstruchtúrúcháin sna conarthaí príobháidithe faoi seach atá le tabhairt chun críche idir an Chróit agus ceannaitheoirí na gcuideachtaí.

Sonraítear sna pleananna athstruchtúrúcháin arna dtíolacadh do gach ceann de na cuideachtaí sin na príomhchoinníollacha seo a leanas atá le hurramú sa phróiseas athstruchtúrúcháin:

— Ní mór gach cúnamh Stáit a fuair na cuideachtaí sin ón 1 Márta 2006 a áireamh mar chúnamh athstruchtúrúcháin. Soláthróidh na cuideachtaí ranníocaíocht leis an bplean athstruchtúrúcháin óna gcuid acmhainní féin agus caithfidh gur fíor-ranníocaíocht í atá saor ó chúnamh Stáit agus arb ionann í agus 40 % de na costais athstruchtúrúcháin iomlána.

— Laghdófar cumas foriomlán táirgeachta na gcuideachtaí i gcomparáid le leibhéil an 1 Meitheamh 2011 ó 471 324 olltonnáiste cúitithe (CGT) go dtí 372 346 CGT. Laghdóidh na cuideachtaí a gcumas táirgeachta tráth nach déanaí ná dhá mhí dhéag tar éis an connradh príobháidithe a shíniú. Cuirfear laghdú an chumais chun feidhme trí shlipeanna a dhúnadh go buan, trí shlipeanna a ainmniú le haghaidh táirgeachta míleata amháin de réir bhrí Airteagal 346 CFAE agus/nó trí laghdú a dhéanamh ar an achar dromchla. Is iad na CGTanna na haonaid tomhaiste aschuir arna ríomh de réir na rialacha ECFE is infheidhme.

— Beidh táirgeacht bhliantúil iomlán na gcuideachtaí teoranta do 323 600 CGT go ceann tréimhse deich mbliana, dar tús an 1 Eanáir 2011. Beidh aschur na gcuideachtaí teoranta do na leibhéil seo a leanas (1): — 3. MAJ: 109 570 CGT — Brodotrogir: 54 955 CGT — Brodosplit agus BSO: 132 078 CGT — Kraljevica: 26 997 CGT Féadfaidh go gcomhaontóidh na cuideachtaí athbhreithniú a dhéanamh ar a dteorainneacha táirgeachta aonair. Ar bhonn comhaontuithe ceangailteacha, féadfaidh siad an chuid sin dá gcuóta táirgeachta aonair (a shloinntear in CGTanna) a ghéilleann siad dá chéile a shuí go sainráite. Urramófar teorainn bhliantúil táirgeachta fhoriomlán 323 600 CGT.

— Sonraítear roinnt beart eile sna pleananna athstruchtúrúcháin freisin ar bearta iad a chuirfidh gach cuideachta chun feidhme chun a áirithiú go mbeidh inmharthanacht fhadtéarmach ann arís.

Comhlíonfar na príomhchoinníollacha sa phróiseas athstruchtúrúcháin a liostaítear thuas má dhéantar aon athrú ar na pleananna sin ina dhiaidh sin agus cuirfear aon athrú den sórt sin faoi bhráid an Choimisiúin le go nglacfar leis.

Ní bhfaighidh na cuideachtaí aon chúnamh nua tarrthála nó athstruchtúrúcháin go ceann 10 mbliana ar a laghad ó dháta sínithe an chonartha príobháidithe. Ar aontachas na Cróite, ordóidh an Coimisiún don Chróit aon chúnamh tarrthála nó athstruchtúrúcháin a deonaíodh de shárú ar an bhforáil seo a ghnóthú mar aon le hús iolraithe.

Déanfar na pleananna athstruchtúrúcháin ar ghlac Gníomhaireacht Iomaíochta na Cróite agus an Coimisiún leo a ionchorprú sna conarthaí príobháidithe faoi seach a bheidh le tabhairt chun críche idir an Chróit agus ceannaitheoirí na gcuideachtaí. Cuirfear na conarthaí príobháidithe faoi bhráid an Choimisiúin le go nglacfar leo agus síneofar iad roimh aontachas na Cróite.

Déanfaidh an Coimisiún dlúthfhaireachán ar chur chun feidhme na bpleananna athstruchtúrúcháin agus ar chomhlíonadh na gcoinníollacha a leagtar amach san Iarscríbhinn seo maidir le leibhéal an chúnaimh Stáit, maidir lena ranníocaíocht féin, maidir leis na laghduithe ar chumas, maidir le teorannú na táirgeachta agus maidir leis na bearta a ghlacfar chun a áirithiú go mbeidh inmharthanacht ann arís.

Déanfar an faireachán sin go bliantúil le linn na tréimhse athstruchtúrúcháin. Déanfaidh an Chróit na socruithe faireacháin go léir a chomhlíonadh go hiomlán. Déanfar an méid seo a leanas go háirithe:

— Cuirfidh an Chróit tuarascáil ar fáil don Choimisiún gach sé mhí maidir le hathstruchtúrú na gcuideachtaí is tairbhithe, tráth nach déanaí ná an 15 Eanáir agus an 15 Iúil gach bliain go dtí deireadh na tréimhse athstruchtúrúcháin.

— Sna tuarascálacha sin, beidh an fhaisnéis uile a bheidh riachtanach chun faireachán a dhéanamh ar an bpróiseas athstruchtúrúcháin, ar a ranníocaíocht féin, ar an laghdú ar chumas, ar an teorainn le táirgeacht agus ar na bearta a ghlacfar chun a áirithiú go mbeidh inmharthanacht ann arís.

— Tíolacfaidh an Chróit tuarascálacha ar aschur bliantúil na gcuideachtaí a bheidh á n-athstruchtúrú tráth nach déanaí ná an 15 Iúil gach bliain go dtí deireadh na bliana 2020.

— Cuirfidh an Chróit d'oibleagáid ar na cuideachtaí na sonraí ábhartha uile a nochtadh a d'fhéadfaí a mheas, i gcúinsí eile, gur sonraí rúnda iad. Áiritheoidh an Coimisiún nach nochtfar an fhaisnéis rúnda a bhaineann le cuideachta ar leith.

Féadfaidh an Coimisiún a chinneadh aon tráth údarás a thabhairt do shaineolaí neamhspleách chun meastóireacht a dhéanamh ar thorthaí an fhaireacháin nó aon taighde riachtanach a dhéanamh agus tuarascáil a chur faoi bhráid an Choimisiúin. Comhoibreoidh an Chróit go hiomlán leis an saineolaí neamhspleách a cheapfaidh an Coimisiún agus áiritheoidh sí go mbeidh rochtain iomlán ag an saineolaí sin ar an bhfaisnéis uile a bheidh uaidh chun na cúraimí a chuirfidh an Coimisiún air a chomhlíonadh.

Ar aontachas na Cróite, ordóidh an Coimisiún don Chróit aon chúnamh tarrthála nó athstruchtúrúcháin a deonaíodh ón 1 Márta 2006 do chuideachta ar leith a ghnóthú mar aon le hús iolraithe, más rud é:

— nár síníodh an conradh príobháidithe don chuideachta sin fós nó nach n-ionchorpraítear ann na coinníollacha a leagtar amach sa phlean athstruchtúrúcháin a ghlac Gníomhaireacht Iomaíochta na Cróite agus an Coimisiún, nó

— nár sholáthair an chuideachta fíor-ranníocaíocht atá saor ó chúnamh Stáit óna hacmhainní féin arb ionann í agus 40 % de na costais athstruchtúrúcháin, nó

— nár cuireadh an laghdú ar an gcumas foriomlán táirgeachta i bhfeidhm laistigh de dhá mhí dhéag ón gconradh príobháidithe a shíniú. Sa chás sin, ní cheanglófar an cúnamh a ghnóthú ach amháin ó na cuideachtaí sin nach mbeidh na laghduithe cumais seo a leanas bainte amach acu: — 3 MAJ: le 46 543 CGT — Brodotrogir: le 15 101 CGT — Brodosplit agus BSO: le 29 611 CGT — Kraljevica: le 9,636 CGT, nó

— gur sáraíodh an teorainn fhoriomlán táirgeachta do na cuideachtaí (i.e. 323 600 CGT) in aon bhliain féilire ar leith idir 2011 agus 2020. Sa chás sin, ceanglófar an cúnamh a ghnóthú ó na cuideachtaí sin a sháraigh a gcuid teorainneacha táirgeachta aonair (más infheidhme, arna leasú le comhaontú atá ceangailteach ó thaobh dlí le cuideachta longthógála eile).

(1) Ríomhtar táirgeadh bliantúil cuideachta ar leith mar a leanas: Is é an tús atá le táirgeadh loinge an dáta pleanáilte chun cruach a ghearradh agus is é an deireadh atá leis an táirgeadh an dáta a thuartar go seachadfar an long mar a leagtar amach sa chonradh a rinneadh leis an gceannaitheoir (nó an dáta a thuartar go seachadfar an long neamhchríochnaithe nuair atá tógáil na loinge roinnte idir dhá chuideachta). Cionroinntear líon na CGTanna a fhreagraíonn do long go líneach leis na blianta féilire a chumhdaíonn an tréimhse táirgthe. Ríomhtar aschur iomlán cuideachta i mbliain ar leith trí líon na CGTanna a táirgeadh le linn na bliana sin a shuimiú